ཚིམ་ནས་འགྲོ་བའི་སློབ་མ་དང་།དེ་ལྟ་བུའི་སྟོན་ཚུལ་གང་བྱུང་ཙམ་གྱིས་མགོ་སྐོར་བྱེད་པའི་བཤེས་གཉེན་གཉིས་ཀ་ལ་སྙིང་པོ་ཅིའང་ཡོད་པ་མ་ཡིན་ནོ།།འདིར་སྨྲས་པ།རྒྱལ་བའི་གསུང་རབ་ཀུན་གྱི་སྙིང་པོའི་དོན།།དུས་གསུམ་འཕགས་པ་ཀུན་གྱི་བགྲོད་ཅིག་ལམ།།སྒྲིབ་པའི་བག་ཆགས་ཀུན་གྱི་དྲུངས་འབྱིན་པ།།ཡང་དག་ལྟ་བ་གོམས་ལས་གཞན་ཡོད་མིན།།དེ་ལྟ་མོད་ཀྱི་ཀླུ་སྒྲུབ་བཞེད་པའི་དོན།།དཔལ་ལྡན་ཟླ་བས་ཇི་ལྟར་བཀྲལ་བ་ལས།།ཕྱི་རོལ་གྱུར་ལ་ཡང་དག་ལྟ་བའི་གནད།།ཇི་བཞིན་རྟོགས་པའི་གོ་སྐབས་ག་ལ་ཞིག།ཚུལ་འདི་སྟོན་པ་སངས་རྒྱས་ཀྱི།།དངོས་ཀྱི་གདུལ་བྱ་དུ་མའི་ཡང་།།སྤྱོད་ཡུལ་མ་གྱུར་དེ་དག་ལ།།རྒྱལ་བས་དྲང་དོན་གསུངས་ཞེས་སྨྲ།།རྒྱལ་བས་ལུང་བསྟན་ཤིང་རྟ་ཆེ།།དབྱིག་གཉེན་དཔལ་ལྡན་ཆོས་སྐྱོང་དང་།།ཕྱོགས་གླང་ཆོས་གྲགས་དེ་བཞིན་དུ།།ཀླུ་སྒྲུབ་སྲས་པོ་ལེགས་ལྡན་འབྱེད།།ཡེ་ཤེས་སྙིང་པོ་ཞི་བ་འཚོ།།འཕགས་སེང་པདྨའི་ངང་ཚུལ་སོགས།།ཉམས་སྣང་མ་ཡིན་རང་མཚན་པར།།ལྷག་པའི་ལྷ་ཡིས་བཤེས་གཉེན་མཛད།།བོད་ཀྱི་གྲུབ་ཐོབ་ཕལ་ཆེར་གྱིས།།ཆར་མི་ཕོད་པའི་རྟོགས་པ་བརྙེས།།དེ་ལྟའི་ཤིང་རྟ་ཆེ་རྣམས་ཀྱིས།།སྟོང་ཉིད་ཟབ་མོའི་གནས་འདི་ནི།།ཐུགས་སུ་མ་ཆུད་སྤངས་སོ་ཞེས།།གཞུང་ལུགས་འཆད་པར་རློམ་པའི་ཚེ།།ཚམ་ཚོམ་མེད་པར་སྨྲ་བ་ལ།།མགྲིན་པ་བརྐྱངས་ཏེ་ཅི་དགར་འཇུག།གཏམ་དེ་བཟུངས་ནས་སླར་ཡང་འདིར།།ཡང་དག་ལྟ་བའི་ཉམས་ལེན་ལ།།ཅུང་ཟད་སྨྲ་བ་ཞུགས་པ་ན།།བོད་འདིར་མཁས་རྨོངས་སོ་སོ་ཡི།།རྣམ་པར་སྦྱར་བའི་མན་ངག་ནི།།དུ་མ་ཞིག་དང་དེ་དག་གི།རྗེས་འབྲང་རིགས་པའི་ལམ་བཏང་བ།།གང་ཡང་མ་བསླབས་དུ་མ་ཡིས།།སྨྲ་བའི་རང་སེམས་སྐྱེ་མེད་དང་།།རང་སེམས་ཆོས་སྐུའི་རང་ཞལ་ལྟ།།མ་བཅོས་སོ་མ་རྗེན་ཆེར་དང་།།ཐ་མལ་ཤེས་པ་ལྷུག་པར་འཇོག།རིག་པ་རྐྱང་འདེད་བྱེད་པ་དང་།།མཉམ་རྗེས་འདྲེས་དང་གནས་འགྱུར་འདྲེས།།གང་ཤར་ཆོས་སྐུ་ལ་སོགས་པའི།།དོན་དང་ཐ་སྙད་སོར་འཇོག་ཅིང་།།དབུ་མའི་གཞུང་ལ་གྲགས་པ་ཡི།།ཐ་སྙད་འགའ་ཞིག་མ་རྟོགས་ཀྱང་།།དོན་དམ་དེ་དག་ཐམས་ཅད་ནི།།སེམས་ཉིད་གནས་ལུགས་ཚོལ་བ་ཡི།།ཡང་དག་ལྟ་བའི་ཟབ་མོའི་གནད།།འཁྲུལ་པ་མེད་ཅེས་སྨྲ་བ་ནི།།འདི་ལས་ཡ་མཚན་ཆེ་བ་དང་།།འདི་ལས་ངོ་མཚར་གྱུར་པ་ཡི།།རང་ཉིད་བསྟན་པར་བྱ་བ་དང་།།བླུན་པོའི་རྟགས་ནི་གང་ཞིག་ཡོད།།དེ་ཕྱིར་ཀླུ་སྒྲུབ་ཡབ་སྲས་དང་།།དབྱེར་མེད་དཔལ་ལྡན་བླ་མ་ཡིས།།དྲི་མེད་རིགས་པའི་ལམ་ནས་དྲངས།།རྗེས་སུ་བརྩེ་བས་ལེགས་གསུངས་པ།།རྟོགས་ཕྱིར་བསག་སྦྱང་དུ་མ་ལ།།འབད་ཅིང་བཤེས་གཉེན་མཆོག་བསྟེན་ནས།།དཔལ་ལྡན་ཟླ་བའི་རིགས་ལམ་ལ།།ཐོས་དང་སེམས་པ་ལྷུར་ལེན་པས།།ཚིག་ཙམ་ཞིག་གི་རྗེས་འབྲང་དང་།།སྙིང་ཁམས་འབའ་ཞིག་ལྷུར་ལེན་དང་།།བླུན་པོའི་ཚིམ་པ་མ་སླ་བར།།རབ་ཏུ་འབད་དེ་ཟབ་མོའི་དོན།།རྟོགས་ཤིང་དེ་དོན་ཉམས་ལེན་གྱི།།གནད་རྣམས་ཚོལ་ཕྱིར་རྒྱལ་བའི་སྲས།།རྟག་ཏུ་ངུ་ལྟར་བརྩོན་པར་བྱ།།དེས་ན་བླ་མ་མཆོག་དེ་ཡིས།།རྨད་བྱུང་དཀའ་བ་བརྒྱ་ཕྲག་ལས།།ནན་ཏན་སྙིང་པོར་མཛད་པ་ཡི།།ལམ་བཟང་ཉམས་པར་མ་གྱུར་ཅིག།སྙམ་དུ་ཡིད་ལ་བརྣག་པ་ཡིས།།ཡང་དག་ལྟ་བའི་ཉམས་ལེན་ལ།།ལོག་པའི་མུན་སེལ་སྒྲོན་མེ་འདི།།དུ་མས་བསྐུལ་ཕྱིར་གཏམ་དུ་བྱས།།དེ་ལས་རྣམ་པར་དཀར་བ་ཡི།།དགེ་བ་ཅུང་ཟད་གང་སྐྱེས་པ།།དེས་ནི་འགྲོ་འདི་བདག་འཛིན་གྱི།།འཆིང་བ་ཆེ་ལས་གྲོལ་གྱུར་ཅིག།དེ་ལྟར་དཔལ་ལྡན་ཟླ་བའི་ཞབས་ཀྱི་རྗེས་སུ་འབྲངས་པའི་ཡང་དག་པའི་ལྟ་བའི་གནད་ལ་རྗེ་ཐམས་ཅད་མཁྱེན་པའི་བཞེད་པ་ཇི་ལྟར་ཡིན་པ་དང་།དེའི་གོལ་ས་བཅད་པ་ཉུང་ངུ་ཙམ་ཚིག་གསལ་བ་ཞིག་གྱིས་ཞེས་བཤེས་གཉེན་ཆེན་པོ་དུ་མས་ནན་ཏན་གྱིས་བསྐུལ་བ་ལ་བརྟེན་ནས།ཞི་གནས་མཚན་ཉིད་པ་སྔོན་དུ་བསྒྲུབས་པ་ལ་བརྟེན་ནས་ལྷག་མཐོང་བསྒྲུབ་པའི་ཚུལ་མ་སྨྲ་བར།ད་ལྟ་ཞི་གནས་མ་གྲུབ་པའི་སྔོན་དུ་ལྟ་བའི་མྱོང་བ་འདོན་པ་ལ་གོལ་ས་འགའ་ཞིག་གཅོད་པ་ཙམ་གྱི་དོན་དུ་རྗེ་དེ་ཉིད་ཀྱི་གསུང་གི་བཀའ་དྲིན་ལས་གནས་འདི་ལ་རིགས་པའི་ལམ་ནས་འོངས་པའི་དད་པ་ཐོབ་པ་བཙུན་པ་དགེ་ལེགས་དཔལ་བཟང་པོས་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་དུ་སྦྱར་བའོ།།།།མཁས་གྲུབ་དགེ་ལེགས་དཔལ་བཟང་པོའི་གསུང་ཐོར་བུའི་གྲས་རྣམས་ཕྱོགས་གཅིག་ཏུ་བསྡེབས་པ་བཞུགས་སོ།།ཨོཾ་སྭ་སྟི།ལུང་རིགས་རྣམ་དག་བློ་གྲོས་རལ་གྲི་ཡིས།།མི་ཤེས་ཐེ་ཚོམ་དྲ་བ་བཅད་ནས་ཀྱང།།རྣམ་དག་ཐར་པའི་ལམ་བཟང་སྟོན་མཛད་པ།།དཔལ་ལྡན་བླ་མའི་ཞབས་ལ་ཕྱག་འཚལ་ལོ།།བདག་གི་བློ་གྲོས་ཡངས་པའི་བྱ་ལམ་ནས།།དྲིས་ལན་སྙན་ཚིག་བསེར་བུ་འདི་བསྲིང་གིས།།ཁྱེད་ཀྱི་རྣ་བའི་བུ་གར་རབ་སོན་ཏེ།།ཐེ་ཚོམ་བློ་ཡིས་ཚ་གདུང་ཞི་བར་འགྱུར།།དྲི་བ་དང་པོ།ཁྱོད་ལ་དབང་དང་ཆོས་ཀྱིས་འབྲེལ་བའི་བླ་མ་དུ་ཞིག་འདུག་པའི་ནང་ནས།རིན་ཆེན་རྣམ་གསུམ་གཙོ་བོར་འཛིན་པ་འདི།འདི་དག་གི་ཡོན་ཏན་མཐོང་ཚུལ་ལམ།ཁྱོད་རང་ལ་བཀའ་དྲིན་ཆེ་ཚུལ་ཇི་ལྟར་ཡིན་ཟེར་བ་ལ།ཁོ་བོ་ལ་ཆོས་ཀྱིས་འབྲེལ་བའི་བླ་མ་ལྔ་བཅུ་ཙམ་ཡོད་པའི་ནང་ནས་བླ་མ་དམ་པ་གསུམ་པོ་འདི་རྩ་བའི་བླ་མར་འཛིན་ཏེ།དེ་ཡང་རིན་པོ་ཆེ་འཇམ་དཔལ་རྡོ་རྗེ་སྙིང་པོས་ནི།ཁོ་བོ་ཆུང་ངུ་རང་གི་དུས་ནས་རྗེས་སུ་བཟུང་སྟེ།བཀའ་དྲིན་དུ་མས་བསྐྱངས།ནད་གདོན་བར་ཆད་ཐམས་ཅད་བྱིན་རླབས་ཀྱི་སྟོབས་ཀྱི་བསལ།སྡོམ་པ་གསུམ་ཀ་ཡང་བླ་མ་འདི་ལ་ཐོབ།དབང་རྒྱུད་མན་ངག་ནོད་པ་ནི་བསམ་གྱིས་མི་ཁྱབ།ཁོ་བོས་ལོ་བཅུ་གསུམ་བར་མ་ཆད་དུ་བསྟེན་ནས་མཛད་སྤྱོད་རྣམ་ཐར་གང་ལ་དཔགས་ཀྱང་བྱང་ཆུབ་སེམས་དཔའ་ཆེན་པོར་ཐག་ཆོད་དེ་འདིའི་ཡོན་ཏན་མཐའ་དག་བརྗོད་པར་ག་ལ་ནུས།སྐུ་ཚེ་འདིར་ཡང་གཞན་སྣང་དུ་བསྟན་པའི་མཛད་པ་ངོ་མཚར་བ་རགས་རིམ་མཐོང་ཞིང་ཐོས་པ་རྣམས་ཁོ་བོས་སྦྱར་བའི་རྣམ་ཐར་དུ་གསལ་ལོ།།དེས་ན་རྩ་བའི་བླ་མ་རྣམས་ཀྱི་གཙོ་བོར་འདི་འཛིན་ནོ།།བླ་མ་དམ་པ་ལམ་འབྲས་པ་ཡེ་ཤེས་དཔལ་ནི་ལམ་གྱི་རྟོགས་པ་མཐར་ཕྱིན་པའི་གྲུབ་ཐོབ་ཆེན་པོ་གཞན་རྒྱུད་བྱིན་གྱིས་རློབ་ནུས་པ་སྟེ།འན་བུ་དང་པོ་རང་མོས་རྒྱུ་ཙམ་མེད་པ་ལ།ན་ནིང་རྡོ་རྗེ་གདན་དུ་མཇལ་དུས་ཞལ་མཐོང་ཙམ་གྱིས་མོས་གུས་ཐུན་མོང་མ་ཡིན་པ་སྐྱེས་ཏེ་མཆི་མ་ཤོར།དགྱེས་རྡོར་གྱི་དབང་ཞུས་པའི་རྨི་ལམ་བརྟག་པའི་ནུབ་བླ་མ་དམ་པ་དེ་འོད་ཀོར་གྱི་ནང་ན་བཞུགས་པའི་འོད་ཀོར་ལ་ཨཥྚའི་སྔགས་གསེར་གྱིས་བྲིས་པ་ལྟ་བུས་བསྐོར་བ་མཐོང་བ་དང།ཡེ་ཤེས་བེབས་པའི་ཏིང་ངེ་འཛིན་གྱི་བྱེ་བྲག་འགའ་ཞིག་རྒྱུད་ལ་སྐྱེས།ལམ་འབྲས་བསྐྱངས་པའི་ཕྱག་རྒྱ་ཆེན་པོ་ཡི་གེ་མེད་པའི་སྐབས་སུ།བླ་མ་ལ་སྤྱན་གསུམ་ཡོད་པར་མཐོང།གཞན་ཡང་བདག་གིས་རང་གི་སེམས་དང་གཞན་གྱི་སེམས་ལ་གང་བསམས་མཁྱེན་པ་ནི་མང་དུ་ཚད་མས་གྲུབ།རང་གི་རྒྱུད་ལ་མངོན་པར་རྟོགས་པའི་ཡོན་ཏན་ཅུང་ཟད་ཡོད་པ་ཐམས་ཅད་ནི་བླ་མ་འདི་ཡི་དྲིན་ཡིན་ཏེ།འདི་ལ་ལམ་འབྲས་ཐོབ་མན་ཆད་འཁྲིད་གང་བསྐྱངས་པས་ཀུན་གྱི་ཡོན་ཏན་ཆ་རེ་རྒྱུད་ལ་མ་སྐྱེས་པ་མ་བྱུང།དེས་ན་བླ་མ་འདི་ལ་རྡོ་རྗེ་འཆང་དངོས་ཀྱི་འདུ་ཤེས་ལས་ཐ་མལ་པའི་འདུ་ཤེས་སྐད་ཅིག་ཀྱང་མེད་པ་ལགས།རྗེ་བཙུན་རེད་མདའ་བ་གཞོན་ནུ་བློ་གྲོས་ནི།ཆོས་ཉིད་ཀྱིས་བདེན་པ་མངོན་སུམ་དུ་གཟིགས་པའི་གང་ཟག་ཏུ་ངེས་ཏེ།འན་བུ་རང་གི་ཡང་སྐྱེ་བ་འགའི་བླ་མ་ཡིན་པ་འདྲ།དང་པོ་བུ་ཚ་ཆུང་ངུར་ཡོད་དུས་ཀྱང།ཀླུ་སྒྲུབ་ཀྱི་མཚན་ཐོས་ཙ་ན་མཆི་མ་འཆོར་ཞིང།དབུ་མའི་ཆོས་ཚིག་རེ་ཙམ་ཐོས་ཙ་ན་འདི་ལྟ་བུའི་ཆོས་ཟབ་མོ་སྟོན་པའི་བླ་མ་ཞིག་དང་ནམ་མཇལ་ལམ་སྙམ་དུ་ཡོད་པ་ལས།བླ་མ་འདིའི་མཚན་ཐོས་པ་དང་མོས་གུས་དཔག་ཏུ་མེད་པ་སྐྱེས།མཇལ་བའི་དུས་ཀྱང་ཉི་མ་གསུམ་དུས་གཅིག་ཏུ་ཤར་བ་རྨི་བ་ལ་སོགས་པ་ལྟས་བཟང་པོ་འང་བྱུང།མདོར་ན་འན་བུ་ཐེག་ཆེན་ལ་བློ་ཁ་ཕྱོགས་པ་དང།གསུང་རབ་ཀྱི་དོན་ལ་བློ་གྲོས་ཀྱི་འཇུག་པ་ཅུང་ཟད་རྒྱས་པ་བླ་མ་འདིའི་དྲིན་ཁོ་ན་ཡིན་ནོ།།རྒྱུ་མཚན་དུ་མས་བཀའ་དྲིན་ཆེའོ།།དེ་ལྟ་ན་བླ་མ་འདི་གསུམ་རྩ་བའི་བླ་མར་འཛིན་པ་ལགས།དྲི་བ་གཉིས་པ།ཕར་ཕྱིན་དང་གསང་སྔགས་ལ་ལྟ་བའི་ཁྱད་ཡོད་དམ་མེད་ཅེས་པ་ལ།རྗེ་ཡང་དགོན་པ་ལ་སོགས་པ་ཕྱག་རྒྱ་བ་ཁ་ཅིག་ནི་ཁྱད་པར་ཡོད་པར་བཞེད་པར་འདྲ་སྟེ།རི་ཆོས་ཡོན་ཏན་ཀུན་འབྱུང་དུ།།ཐེག་ཆེན་གྱི་ལྟ་བ་ལ་ཡང་གསུམ་སྟེ།སེམས་ཙམ་པ་དང།དབུ་མ་དང།སྔགས་སོ།།ཞེས་དབྱེ་བ་མཛད་པར་སྣང་ནའང།དོན་ལ་གསང་སྔགས་དང།ཕར་ཕྱིན་གྱི་ལྟ་བ་ཁྱད་པར་ཏེ།དོན་གཅིག་ན་ཡང་མ་རྨོངས་དང།ཐབས་མང་དཀའ་བ་མེད་པ་དང།།དབང་པོ་རྣོན་པོའི་དབང་བྱས་པས།།སྔགས་ཀྱི་ཐེག་པ་ཁྱད་པར་འཕགས།།མང་བ་དང།མྱུར་བ་དང།དཀའ་བ་མེད་པ་ལ་སོགས་པའི་ཁྱད་པར་འཕགས་ཏེ།སྤྱོད་པའི་སྒོ་ནས་འཇོག་ལ།ལྟ་བ་ལ་ཁྱད་པར་དུ་ཕྱེ་ན་རྩ་ལྟུང་དུ་ཡང་འགྱུར་ཏེ།དབང་རབ་བྱེད་ཀྱི་འགྲེལ་པ་དྷཱ་རི་ཀ་པས་མཛད་པ་ལས།གྲུབ་མཐའ་ལ་སྨོད་པ་ཞེས་བྱ་བ་ནི།ཕ་རོལ་ཏུ་ཕྱིན་པ་ལས་ཏེ།དེ་དང་གསང་སྔགས་ཀྱི་ཚུལ་ལྟ་བ་ཐ་དད་པར་འཛིན་པ་རྩ་བའི་ལྟུང་བ་ཡིན་ཞིང།དེ་ལས་གཞན་པའི་ཐེག་པ་ལ་སྨོད་པ་ནི་རྩ་བའི་ལྟུང་བར་མི་འགྱུར་རོ་ཞེས་ཀྱང་གསུངས་ཏེ།མདོར་ན་ཕ་རོལ་ཏུ་ཕྱིན་པ་དབུ་མ་པ་ཆེན་པོའི་ལྟ་བ་དང།གསང་སྔགས་ཀྱི་རྒྱུད་སྡེ་རིན་པོ་ཆེ་རྣམས་ཀྱི་དགོངས་པའི་ལྟ་བ་ལ་ཁྱད་པར་རྡུལ་ཙམ་མེད་དོ།།དྲི་བ་གསུམ་པ།གསང་སྔགས་རྙིང་མ་པ་འདི་ལ།སྔ་རབས་ཀྱི་མཁས་པ་རྣམས་ཀྱིས་ཀྱང་དགག་འདུག་ཅིང།ད་ལྟ་ཡང་སྐུར་བ་འདེབས་པ་མང་དུ་འདུག་པ།འདི་ཇི་འདྲ་ཅིག་ཡིན་ཟེར་བ་ལ།གསང་སྔགས་བསྟན་པ་སྔ་དར་གྱི་དུས་འགྱུར་བ་ལ་རྙིང་མ་དང།ཕྱི་དར་ལ་འགྱུར་བ་ལ་གསར་མ་ཞེས་འབྱུང་བ་ཡིན།རྙིང་མ་ལ་སྐུར་བ་འདེབས་པ་མང་བའི་རྒྱུ་མཚན།སྔོན་གླང་དར་མས་བསྟན་པ་བསྣུབས་ནས་བར་སྟོངས་བྱུང་དུས་གསང་སྔགས་པ་རྣམས་སྦྱོར་སྒྲོལ་ལ་སོགས་པ་སྤྱོད་པ་ཕྱིན་ཅི་ལོག་བྱེད་པ་བྱུང་བ་དང།དིང་སང་ཡང་ཁྱིམ་པ་ལྕང་ལོ་ཅན་གྱི་སྤྱོད་པ་མང་བས།གང་ཟག་གིས་སྤྱོད་པ་ལ་དཔགས་ནས་ཆོས་ལ་སྨོད་པ་འདི་བྱུང་བ་འདྲ།དེ་མིན་སྔགས་རྙིང་མ་འདི་དང་པོ་ཆོས་རྒྱལ་དམ་པ་རྣམས་ཀྱིས་བཻ་རོ་ཙ་ན་དང།རྨ་སྙེགས་གཉིས་དགེ་སློང་ལྔ་ལ་སོགས་པའི་ཚད་མའི་སྐྱེས་བུར་གྱུར་པ་ལོ་ཙྪ་བ་རྣམས་ལ་གསེར་བྲེས་བཤར་ལ་ཡོན་དུ་བསྐུར་ནས།རྒྱ་གར་དུ་བརྫངས་ཏེ།རྫོགས་པ་ཆེན་པོ་ལ་སོགས་པའི་གསང་སྔགས་བླ་ན་མེད་པའི་ཆོས་རྣམས་པཎྜི་ཏ་དང།གྲུབ་པ་བརྙེས་པ་རྩོད་མེད་དུ་གྲགས་པ་རྣམས་ལ་ཞུས་ཤིང་བསྒྱུར།གཞན་ཡང་པདྨ་འབྱུང་གནས་དང།བཱི་མ་ལ་མི་ཌ་དང།སངས་རྒྱས་གསང་བ་ལ་སོགས་པའང་བོད་དུ་སྤྱན་དྲངས་ནས་དེ་དག་གིས་ཀྱང་གསུངས་པའི་ཆོས།ཐེག་པ་བླ་ན་མེད་པའི་ཆོས་ཟབ་སྐྱོན་དང་བྲལ་བ་ཡིན་ཏེ།འདིའི་ཚུལ་ཉམས་སུ་བླངས་པས་གྲོལ་བ་དང།གྲུབ་པ་བརྙེས་པ་དཔག་ཏུ་མེད་པ་བྱུང་བ་ཚད་མས་གྲུབ་བོ།།བསམ་ཡས་ན་ཡང་ད་དུང་སྔ་འགྱུར་གྱི་རྒྱ་དཔེ་མང་དུ་ཡོད་པར་འདུག་ཅིང།བོད་པ་ལོ་ཙྪ་པས་ཀྱང་རྒྱ་གར་དུ་བྱོན་པས།ཡུལ་དབུས་འགྱུར་ཚལ་ན་གསང་རྙིང།ལུང་གི་མདོ་ལྔ་ལ་སོགས་པ་རྒྱ་དཔེ་འདུག་ཟེར།དེས་ན་འདི་ལྟ་བུའི་ཐེག་ཆེན་བླ་ན་མེད་པའི་ཆོས་ཟབ་མོ་ལ་སྐུར་བ་འདེབས་པ་རྣམས་ནི་དམྱལ་བའི་རྒྱུ་ཁོ་ནར་བས་སོ།།དིང་སང་ཕྱག་རྒྱ་པ་འདི་དར་ཅིང་བླ་མ་དང་ཆོས་ཀྱི་ཆེ་བ་བརྗོད་པ་ལ་མཁས་པ་མ་གཏོགས།ཆོས་དྲུག་དང་རླུང་འཁྲིད་རོ་སྙོམས་ལ་སོགས་པ་ཐབས་གེགས་སེལ་ཟབ་མོ་མི་ཡིན་དགུ་ཡིན་ཚོ།རྫོགས་ཆེན་ཡེ་ཤེས་གསང་རྫོགས་ཀྱི་མན་ངག་སྣ་རེ་ཙམ་ལ་མིང་མི་སྙན་དགུ་སྙན་དུ་བཏགས་པར་སྣང་ངོ་།།དྲི་བ་བཞི་པ་སེམས་ཅན་གྱི་རྒྱུད་ལ་བདེ་གཤེགས་སྙིང་པོ་མཚན་ཉིད་པ་ཡོད་དམ་མེད་ཅེས་པ་ལ།སེམས་ཅན་གྱི་རྒྱུད་ལ་བདེ་གཤེགས་སྙིང་པོ་མཚན་ཉིད་པ་ཡོད་པར་སྟོན་པའི་མདོ་རྣམས་ནི་དྲང་དོན་ཡིན་ཏེ།དགོངས་གཞི་རང་བཞིན་རྣམ་པར་དག་པའི་དབྱིངས་སམ།ཀུན་རྣམ་སྤྲོས་བྲལ་ལ་དགོངས་པ་ནི།བདག་ཏུ་སྨྲ་བའི་མུན་སྟེགས་ཞུགས་པའམ།བདག་མེད་ཀྱི་གནས་ལ་སྐྲག་པ་སྤངས་པའི་ཕྱིར་རམ།ཡང་ན་རྒྱུད་བླ་མ་ལས་གསུངས་པའི།སེམས་ཞུམ་སེམས་ཅན་དམན་ལ་བརྙས་པ་དང།།ཞེས་སོགས་སྐྱོན་ལྔ་སྤངས་པའི་ཕྱིར་དུ་གསུངས་པ་ཡིན་ནོ།།དིང་སང་ཇོ་ནང་པ་འདོད་པའི་བདེ་གཤེགས་སྙིང་པོ་འདི་དང།གྲངས་ཅན་གྱི་བདག་ཤེས་རིག་གི་སྐྱེས་བུ་ནི་མིང་གི་གདགས་བྱ་ཙམ་དུ་ཟད་དོ།།དྲི་བ་ལྔ་པ་ཕྱག་ཆེན་དང་དབུ་མ་པ་གཉིས་ལ་དགོངས་པའི་ཁྱད་པར་ཡོད་དམ་མེད་ཅེས་པ་ལ།ཕྱག་རྒྱ་ཆེན་པོའི་དགོངས་པ་ཕྱིན་ཅི་མ་ལོག་པ་དང།དབུ་མ་གཉིས་ལ་ཁྱད་པར་མེད་ལ།ཕྱག་ཆེན་མི་མཁས་པ་འགའ་ཞིག་ནི།དབུ་མ་དང་འགལ་བ་ཅི་རིགས་སྣང་བས་ཁྱད་པར་ཁྱེད་རང་གིས་ལེགས་པར་དཔྱོད།དྲི་བ་དྲུག་པ་གྲུབ་མཐའ་བཞི་སངས་རྒྱས་ཀྱིས་གསུངས་སམ་མ་གསུངས་ཟེར་བ་ལ།སངས་རྒྱས་ཀྱི་བཀའ་ཐམས་ཅད་ནི་བདེན་པ་གཅིག་ལ་བརྩམས་ནས་སྤྲོས་པའི་མཐའ་ཐམས་ཅད་དང་བྲལ་བ་དབུ་མའི་ལམ་ཁོ་ནར་བསྟན་ཏེ་དགོངས་འགྲེལ་བྱེད་པ་པོའི་བསམ་པའི་དབང་གིས་གྲུབ་མཐའ་བཞིར་གྱེས་པ་སྟེ།དེ་ལྟ་མིན་ན་བཀའ་ནང་འགལ་གསུངས་པ་པོ་སྟོན་པ་ཀུན་མཁྱེན་དུ་མི་འགྱུར་བའི་སྐྱོན་ཡོད་དོ།།དེ་ནས་གྲུབ་མཐའ་སྨྲ་བ་རྣམས་ཀྱང་རང་རང་གི་ལུགས་རྟག་ཆད་སྤོང་ལུགས་དང་བཅས་ནས་དབུ་མའི་ལམ་དུ་རློམ་མོ།།དྲི་བ་བདུན་པ།བླ་མའི་རྣལ་འབྱོར་གྱི་སྐབས་སུ་བླ་མ་རྡོ་རྗེ་འཆང་དུ་བསྒྱུར་ནས་སྒོམ་པ་དང།ད་ལྟ་ཇི་བཞིན་དུ་སྒོམ་པ་གཉིས་གང་ཟབ་ཟེར་བ་ལ།དྭགས་པོ་བཀའ་བརྒྱུད་ཀྱི་མོས་གུས་ཀྱི་ལམ་གྱི་དགོས་པ་ནི་བླ་མའི་སྐུ་ཇི་ལྟ་བ་བཅོས་བསླད་མི་བྱེད་པའི་དགོངས་པ་ཡིན་ཀྱང།སྤྱིར་སྔགས་ཀྱི་ལུགས་བསྐྱེད་རིམ་གྱི་རིགས་བདག་གི་ངོ་བོ་བླ་མ་ཉིད་ཡིད་ལ།དེས་ན་བླ་མའི་རྣལ་འབྱོར་གྱི་སྐབས་སུ་རྩ་བའི་བླ་མ་རྡོ་རྗེ་འཆང་ལྟ་བུའི་ལོངས་སྐུ་ཞིག་གི་རྣམ་པར་བསྒོམས་ནས།དེ་ལ་སངས་རྒྱས་དང་བྱང་ཆུབ་སེམས་དཔའ་ཡི་དམ་མཁའ་འགྲོ་ཆོས་སྐྱོང་བསྲུང་མ་ཀུན་བསྟིམས་ནས་གསོལ་བ་འདེབས་པ་ཉིད་ཟབ་བོ།།བཤེས་གཉེན་ཁྱེད་ཀྱིས་ཇི་ལྟར་དྲིས་པའི་ལན།།རང་གི་འདོད་པ་ཇི་བཞིན་སྨྲས་པ་ཡིས།།ལེགས་བྱས་བསྟན་དང་འགྲོ་ལ་ཕན་པ་དང།།དགེ་བས་འགྲོ་ཀུན་བྱང་ཆུབ་མྱུར་ཐོབ་ཤོག།ཅེས་པ་འདི་ནི་དགེ་བའི་བཤེས་གཉེན་སངས་རྒྱས་རིན་ཆེན་གྱི་དྲིས་པའི་ལན་དུ་རྡོ་རྗེ་འཛིན་པ་དགེ་ལེགས་དཔལ་བཟང་གིས་སྨྲས་པའོ།།འདིས་བསྟན་པ་དང་སེམས་ཅན་ལ་ཕན་པར་གྱུར་ཅིག།བཀྲ་ཤིས།